钦定古今图书集成/方舆汇编/边裔典/第049卷 > 后唐
## 钦定古今图书集成/方舆汇编/边裔典/第049卷 > 后唐

### 庄宗同光二年党项入贡

按《五代史唐庄宗本纪》，“同光二年三月，党项来。”按
《党项传》：党项，西羌遗种。其国在《禹贡》析支之地，东至
松州，西接叶护，南界春桑，北邻吐浑，有地三千馀里，
无城邑而有室屋，以毛𦋺覆之。其人喜盗窃而多寿，
往往至百五六十岁。其大姓有细封氏、费听氏、折氏、
野利氏、拓拔氏为最彊唐德宗时，党项诸部相率内
附，居庆州者号“东山部落”，居夏州者号“平夏部落。”部
有大姓而无君长，不相统一，散处邠宁、鄜延、灵武、河
西，东至麟、府之间。自同、光以后，大姓之彊者各自来
朝贡。

### 明宗天成二年九月党项使如连山来

天成四年八月“党项折遇明来。”

### 长兴二年春正月党项使折七移来十二月党项寇方渠

按：以上《五代史唐明宗本纪》云云。

长兴三年二月，使药彦稠及党项战于牛儿谷，败之
按《五代史唐明宗本纪》：“长兴二年，党项寇方渠。三年
二月，静难军节度使药彦稠及党项战于牛儿谷，败
之”按《党项本传》：明宗时，诏沿边置场市马，诸夷皆
入市中国，而回鹘、党项马最多。明宗招怀远人，马来
无驽壮皆售，而所售常过直，往来馆给，道路倍费。其
每至京师，明宗为御殿见之，劳以酒食，既醉，连袂歌
呼，道其土风，以为乐去。又厚以赐赉，岁耗百万计。唐大臣皆患之，数以为言，乃诏吏就边场售马给直，止
其来朝，而党项利其所得，来不可止。其在灵、庆之间
者，数犯边为盗。自河西回鹘朝贡中国，道其部落，辄
邀劫之，执其使者，卖之佗族，以易牛马。明宗遣灵武
康福、邠州药彦稠等出兵讨之。福等击破“阿埋、韦悉、
褒勒、彊赖埋、厮骨尾及其大首领连香、李八萨王，都
统悉那、埋摩，侍御乞埋、嵬悉逋”等族，杀数千人，获其
牛羊钜万计，及其所劫外国宝玉等，悉以赐军士。由
是党项之患稍息。